**נודדת בין עולמות**

ענת מנור נודדת בין עולמות בהרבה מובנים. נולדה וגדלה בישראל, וחיה כבר כמה שנים בברלין. גם רומניה קרובה אליה - זוהי ארץ מוצאו של אביה, לו מוקדשת תערוכה זו.

שלוש טופוגרפיות, תרבויות ומנטליות מעצבות, משמשות לה מקור השראה ומאתגרות אותה.

היא נודדת בין צורות שונות של ביטוי באמנותה, טכניקות וחומרים. כבר בהסתכלות על הכשרתה והשכלתה אפשר להבחין בקשת הרחבה והמעניינת של כשרונותיה וכישוריה. היא למדה צילום, ציור, קדרות ועשיית נייר לפי המסורת היפאנית. באוניברסיטה של ברלין סיימה תואר שני בתכנית "Art in Context" .

הרבה מכך ניתן למצוא בעבודותיה האחרונות. האמנית משלבת את הזיכרון והאבל האישי שלה על אביה עם זיכרון כללי, סימבולים של חיים ומוות. זמן החיים שחולף הינו תהליך שכולנו נאלצים להיכנע לו. עם המוות מאבדים הדברים את משמעותם המקורית ומקבלים משמעות חדשה בתהליך האמנותי.  
ענת מנור נעה בין ציור, רישום וכתיבה מחד, ובין קולאז', אסמבלאז' וצילום מאידך. היא מטפלת באובדן האישי שלה באמצעות שילוב חומרים קונקרטיים כמו כלי העבודה של אביה, אבל אינה עוצרת שם. עם לחם וחלב, אבן ושורשים היא ממשיכה אל יסודות החיים. חשוב לה לשלב מוות, סוף ואבל לתוך תנועה של רצף אירועים ונסיבות אשר על אף שבריריות הקיום שלנו יוצרים המשכיות. וכך כל דבר קונקרטי, מוחשי וחושי, הופך לסמל וחוצה אל מעבר לחומריותו ושימושו היומיומי.

ברצוני לציין שני סמלים באופן מיוחד: המספר שבע והמשולש. במשך שבעה ימים יושבים ומתאבלים על קרוב משפחה אהוב. אלוהים ברא את העולם תוך שישה ימים, והיום השביעי הוא יום מנוחה - כפי שסופר בספר בראשית, טקסט שעליו התבססה האמנית ויצרה סדרת עבודות מרשימה על קטיפה בשנת 1996. למנורה, בבית המקדש בירושלים, היו שבעה נרות.

גם המשולש הוא בעל מסורת ארוכה בדת ובתולדות האמנות. עבור ענת מנור הוא מסמל את הקשר המורכב ועתיר המתח שלה עם שלוש הארצות השונות כל כך, ביניהן נודדת הווייתה. המשולש מסמל גם נשיות, ובדרכו המיוחדת, משתייך למסורת ארוכה של סמלים. לבסוף, המשולש עשוי להיות גם כוח מסדר אשר אוחז יחדיו את מה שאך בקושי נראה לעין. הדבר הופך אותו לכוח מייצב בעל דינמיקה מסויימת, כמו זו שבציור "מיקרוקוסמוס": שני משולשים המונחים זה מעל זה יוצרים הקסאגראם, "מגן דוד" בעברית".

אני מכירה את ענת מנור ואת עבודותיה מאז 1995, אז קיבלה מלגה ועבדה במוזיאון היהודי ברנדסבורג.

ענת מחפשת וחוקרת באמנות שלה, ועם זאת מעוגנת היטב ביסודות הערכים שלה, אותם היא מציגה בפני הצופים שלה, תוך שימוש בכל האמצעים (שאינם בהכרח תמיד נוחים), אשר מאפשרת שפה מודרנית של אמנות.

**‘דר**' **פראוקה דטמר 2014**